RS บวกกลับ 3% ผบห.ยันไม่มีแผนขายหุ้นทิ้ง การันตีรายได้ปี 61 ออลไทม์ไฮ
RS บวกกลับ 3% ผบห.ยันไม่มีแผนขายหุ้นทิ้ง การันตีรายได้ปี 61 ออลไทม์ไฮ โดยล่าสุด ณ เวลา 11.24 น. อยู่ที่ระดับ 18.50 บาท เพิ่มขึ้น 0.50 บาท หรือ 2.78% สูงสุดที่ระดับ 18.90 บาท ต่ำสุดที่ระดับ 18.20 บาท มูลค่าการซื้อขาย 105.03 ล้านบาท
31 พ.ค. 2561

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า ขณะนี้ตนยังไม่มีแผนจำหน่ายหุ้น RS ออกมาแต่อย่างใด พร้อมเล็งเห็นโอกาสและจังหวะที่ดีจึงเข้าไปซื้อลงทุนเพิ่มอย่างต่อเนื่อง
โดยล่าสุดเมื่อวันพุธที่ 30 พฤษภาคม 2561 ที่ผ่านมา ตนเข้าทำรายการซื้อหุ้นเพิ่มอีก 2,500,000 ล้านหุ้น คิดเป็นเงิน 46.84 ล้านบาท ซึ่งหากนับตั้งแต่ช่วงต้นปีที่ผ่านมาตนได้ทยอยซื้อหุ้นรวมมูลค่ากว่า 700 ล้านบาท ส่งผลให้ปัจจุบันมีหุ้นรวมกว่า 347.90 ล้านหุ้น คิดเป็นสัดส่วน 34% ของจำนวนหุ้นทั้งหมด
ทั้งนี้ สาเหตุที่ทยอยเข้าซื้อหุ้นเพิ่มเนื่องจากมองว่าราคาหุ้น RS ที่ปรับตัวลงมานั้นยังมีอัพไซต์สูง หากดูจากประมาณการนักวิเคราะห์ที่ราคาพื้นฐานที่เหมาะสมที่ 35 บาท ส่วนหนึ่งเพราะราคา ณ ปัจจุบันยังไม่ได้สะท้อนผลการดำเนินงานไตรมาส 1/2561 ที่เติบโตและทำกำไรได้โดดเด่นกว่าคู่แข่งในตลาด
รวมถึงแนวโน้มผลการดำเนินงานไตรมาส 2/2561 ที่มั่นใจว่าจะเติบโตต่อเนื่องทั้งรายได้และกำไร เนื่องจากได้รับอานิสงค์จากภาครัฐมีมาตรการตรวจสอบสินค้าอย่างเข้มงวด ทำให้คนส่วนใหญ่หันมาคำนึงและเลือกซื้อสินค้าคุณภาพและผลิตได้มาตรฐานสากล ส่งผลให้ยอดขายกลุ่มสุขภาพและความงามพุ่งกระฉูดทันที
อีกทั้งจากการใช้โมเดล Multi-platform Commerce (MPC) ใช้แพลตฟอร์มสื่อในมือที่มีความแข็งแกร่งอยู่แล้วมาบริหารต่อยอดธุรกิจเชิงพาณิชย์เห็นผลชัดเจนยิ่งขึ้น และจากการแตกไลน์สู่กลุ่มสินค้าใหม่ Home and Lifestyle ได้แก่ กลุ่มเครื่องใช้ไฟฟ้า กลุ่มเครื่องใช้ในครัวเรือน และผลิตภัณฑ์เครื่องแต่งกาย
ขณะที่บริษัทเริ่มเข้าสู่ช่วงไฮซีซั่นธุรกิจสื่อจึงมีเม็ดเงินโฆษณาสะพัดในกลุ่มเรตติ้ง Top5 อย่างช่อง 8 ซึ่งทำให้เชื่อมั่นว่ารายได้ทั้งกลุ่มในปี 2561 จะเป็นไปตามเป้าหมายที่วางไว้ว่าเติบโตพุ่งทะยานสูงสุดนับตั้งแต่เปิดบริษัทฯ
พร้อมกันนี้ หลังจากการพูดคุยกับ นายโสรัตน์ วณิชวรากิจ ผู้ถือหุ้นรายใหญ่อันดับ 2 ของอาร์เอส ก็สอดคล้องไปในทิศทางเดียวกัน คือไม่มีแผนจะจำหน่ายหุ้น RS ออกมาเพิ่มอีกอย่างแน่นอน และยังเชื่อมั่นการเติบโตแบบก้าวกระโดดของธุรกิจสุขภาพและความงาม และการต่อยอดไปที่ธุรกิจ Multi-platform Commerce (MPC) ซึ่งได้แรงส่งจากการบริหารสื่อทั้งกลุ่มทั้งอย่างเต็มประสิทธิภาพ
ขณะที่ราคาหุ้น บริษัท อาร์เอส จำกัด (มหาชน) หรือ RS ณ เวลา 11.24 น. อยู่ที่ระดับ 18.50 บาท เพิ่มขึ้น 0.50 บาท หรือ 2.78% สูงสุดที่ระดับ 18.90 บาท ต่ำสุดที่ระดับ 18.20 บาท มูลค่าการซื้อขาย 105.03 ล้านบาท